נשק חם שנוצר באמצעות מדפסת תלת-ממד

חלק מרובה AR-57 מתוצרת Defense Distributed אשר הודפס באמצעות מדפסת תלת-ממד
אקדח דרינגר אשר נוצר במקור באמצעות מדפסת תלת-ממדית והתגלה בנמל התעופה הבינלאומי רינו-טאהו(אנ') בתיק נשיאה של אדם שניסה לעבור את הבידוק הביטחוני עם האקדח.
נשק חם שנוצר באמצעות מדפסת תלת-ממד (באנגלית: 3D-printed firearm) הוא כלי ירייה שמיוצר כולו או באופן חלקי באמצעות מדפסת תלת-ממד. כלי הירייה הללו עשויים להיות עשויים מפלסטיק, מתכת או משילוב של חומרים בהתאם ליכולות של מדפסת התלת-ממד בה משתמשים ולעיצוב הספציפי של כלי הירייה. כלי הנשק הללו יכולים להשנות מאוד במורכבותם. כלי הנשק מהסוג הזה אשר עשויים מפלסטיק הם בדרך כלל פחות עמידים ומסוגלים בדרך כלל לירות רק מספר יריות לפני שהם נשברים. לעומתם, כלי נשק אשר עשוים בחלקם ממתכת הם עמידים יותר ודומים יותר בפונקציונליות שלהם לכלי ירייה מסורתיים. היכולת לייצר כלי ירייה פונקציונליים מהבית באמצעות ציוד וחומרים זולים יחסית שנויה במחלוקת בעיקר בשל היעדר הרגולציה על כלי נשק תוצרת בית ובשל החשש מכך שאינדיבידואלים או ארגונים בעלי כוונות זדון עשויים לבחור לעשות שימוש לרעה בכלי ירייה מהסוג הזה.
הפיתוח של כלי ירייה באמצעות מדפסות תלת-ממד החל בתחילת העשור השני של המאה ה-21 ובשנת 2013 זכה לראשונה לתשומת לב ניכרת בתקשורת כאשר הארגון האמריקני Defense Distributed(אנ') פרסם לראשונה באינטרנט את הקובץ הדיגיטלי של אקדח ה-"Liberator" עשוי הפלסטיק אשר היה האקדח הראשון אותו אנשים יכלו להוריד ולהדפיס בביתם באמצעות מדפסות תלת-ממדיות סטנדרטיות. בהמשך ארגון Defense Distributed היו גם אלו שפיתחו את הדור הראשון של רובים מסוג AR-15 אותם ניתן ליצור באמצעות מדפסות תלת-ממד. ההפצה של הקבצים על ידי הארגון אשר פועל מטקסס שבארצות הברית הובילה לדיונים נרחבים בקרב גופי ממשל בארצות הברית שבחנו אם הפצת קבצים מהסוג הזה באינטרנט מהווה הפרה של חוקי ארצות הברית או האם יש לאפשר זאת במסגרת זכויות חופש הביטוי הקיימות בארצות הברית. מחלוקת זו הובילה למאבק משפטי ממושך בארצות הברית אשר הוביל לבסוף לכך שבשנת 2018 הממשל האמריקני הגיע להסדר עם ארגון Defense Distributed שמאפשר לארגון להמשיך להפיץ באופן חוקי באינטרנט את הקבצים הדיגיטליים של כלי ירייה אותם ניתן ליצור באמצעות מדפסות תלת-ממד. מאז, ההתקדמות בטכנולוגיית מדפסות התלת-ממד הובילה לפיתוח של כלי ירייה מתוחכמים יותר שניתן לייצר אמצעות מדפסות תלת-ממד. מדפסות התלת-ממד המודרניות מסוגלות כיום ליצר אובייקטים שעשוים מחומרים שונים כולל מתכת והדבר מאפשר יצירה של כלי נשק עמידים ומורכבים יותר, כמו בין היתר רובים חצי אוטומטיים.
הצעדים משפטיים שננקטו נגד ארגון Defense Distributed הובילו לכך שארגונים אחרים שלקחו חלק בפיתוח כלי ירייה שניתן ליצור באמצעות מדפסות תלת-ממד - כמו FOSSCAD ו-Deterrence Dispensed(אנ') - החלו לפעול באופן אנונימי ומבוזר, ולעיתים רבות בתחומי שיפוט שנמצאים מחוץ לגבולות ארצות הברית.
באוקטובר 2020 מעצב כלי הנשק הגרמני-כורדי ג'ייקוב דויגו, אשר נודע במיוחד גם בשם המשתמש "JStark1809", פיתח והחל להפיץ באינטרנט את רובה הקרבין החצי אוטומטי ה-FGC-9 אשר הפך לכלי הירייה הפופולרי ביותר בעולם אותו ניתן ליצור באמצעות מדפסת תלת-ממד. באפריל 2021 הוא פרסם גם דגם מתקדם יותר של אותו כלי הנשק. את שני הרובים ניתן ליצור תוך שבועות ספורים בעלות כוללת של פחות מ-500 דולרים.
ממשלות רבות ברחבי העולם ניסו לאורך השנים למנוע את הייצור והאחזקה של כלי נשק מהסוג הזה. מדינות כמו ארצות הברית, בריטניה, אוסטרליה ויפן חוקקו בעבר חוקים שאוסרים על ייצור והחזקה של כלי ירייה באמצעות מדפסות תלת-ממד ונעשו מאמצים רבים לחסום את הגישה להורדת הקבצים הדיגיטליים הנדרשים להפקת כלי הירייה הללו. למרות המאמצים הללו, קשה במיוחד לאכוף את הכללים הללו באינטרנט ובשל כך קבצים רבים של כלי נשק להכנה באמצעות מדפסות תלת-ממד ממשיכים להיות זמינים להורדה באופן נרחב באתרי שיתוף קבצים, בפורומים ו ובערוצי תקשורת מוצפנים באינטרנט. כתוצאה מכך, לאורך השנים אלפי משתמשים ברחבי העולם עם גישה למדפסת תלת מימד וכישורים טכניים בסיסיים הצליחו להוריד את הקבצים של כלי הירייה הללו וייצרו בעצמם את כלי הנשק הללו בביתם.
כלי ירייה אשר מודפסים באמצעות מדפסות תלת-ממד, אשר מכונים לעיתים קרובות גם "אקדחי רפאים" (Ghost guns), מהווים אתגר מהותי עבור רשויות אכיפת החוק משום שבניגוד לכלי הנשק המסורתיים אין להם מספרים סידוריים, ולכן בחקירות פליליות בלתי ניתן להתחקות אחר כלי הירייה בו התוקף השתמש. יתר על כן, בעיה מרכזית נוספת היא שקל בהרבה יותר להעביר כלי ירייה שמיוצרים מפלסטיק בבדיקות ביטחוניות משום שגלאי מתכות לא מסוגלים לאתר אותם.
ב-4 בדצמבר 2024, מנכ"ל חברת הביטוח UnitedHealthcare נרצח באמצעות אקדח ומשתיק קול שנוצרו באמצעות מדפסת תלת-ממד. לפי ההערכות האקדח שימש הההתנקשות הוא האקדח "Chairmanwon V1", שהוא עיצוב משודרג של כלי הירייה "FMDA 19.2" שפורסם במקור על ידי Deterrence Dispensed ו-The Gatalog.